በጋምቤላ ክልል የመለስ ዜናዊን ራእይ ለማሳካት የልማት ዘመቻ እየተካሄደ ነው
አዲስ አበባ፤ ነሐሴ 1/2005 (ዋኢማ) – በጋምቤላ ክልል የታላቁ መሪ አቶ መለስ ዜናዊ ዝክረ ዓመት  በልማት ሥራ ለማክበር አስፈላጊው ዝግጅት መጠናቀቁን ክልሉ መስተዳድር አስታወቀ። የክልሉ ምክትል ርዕሰ መስተዳድርና የግብርና ቢሮ ኃላፊ ኢንጂነር ኡሌሮ ኦፒዮው በሰጡት ጋዜጣዊ መግለጫ እንዳስታወቁት በክልሉ ”የዝክረ መለስ”አንደኛ ዓመት መታሰቢያ ክብረ በዓል የሚያስተባብሩ ስምንት ንዑስ ኮሚቴዎች ያሉት አንድ  አብይ ተቋቁመው ስራ ጀምሯል። የታላቁ መሪ አቶ መለስ ዜናዊ መታሰቢያ በዓል ከሐምሌ 30 ቀን 2005 ጀምሮ ለሁለት ሳምንታት በህዝባዊ የልማት ሥራ ዘመቻ ይከበራል። በዓሉ ታላቁ መሪ አቶ መለስ ዜናዊ ስራ ከጀመሩበት ጊዜ አንስቶ እስከ ህልፈተ ህይወታቸው ለህዝብ ጥቅምና ለሀገር እድገት ያከናወኗቸው ሥራዎችን በሚያስታውስና የእርሳቸው የልማት ራዕይና የህዳሴ ጉዞ በሚያጠናክር መልኩ ከክልል አስከ ቀበሌ እንደሚከበር ሃላፊው ተናግረዋል።ችግኝ ተከላ፣ የአርሶ አደሩን ምርታማነት ለማሳደግ የአረምና ሌሎች የግብርና ልማት ሥራዎች በዘመቻው እንደሚጠቃለሉ ተገልጿል። በክልልና በወረዳ ከተሞች የእርሳቸውን የአረንጓዴ ልማት ራዕይ ለማስታወስ የሚያስችሉ ቦታዎች ተከልለው በተለያዩ የዛፍ ችግኞች የማልበስ ሥራ እንደሚካሄድም ጠቁመዋል።በዘመቻው ፍፃሜ አካባቢ ታላቁን መሪ አቶ መለስ ዜናዊ የአንድ ዓመት መታሰቢያን ህዝቡ ሻማ በማብራት እንዲያስታውሳቸውና የልማት ራዕያቸውን ለማሳካት በድጋሚ ቃል የሚገባበት ይሆናል ብለዋል።ምክትል ርዕሰ መስተዳድሩ  አያይዘውም  ለታላቁ መሪ አቶ መለስ ዜናዊ የልማት ራዕዮችና የህዳሴ ጉዞ መሳካት መላው የክልሉ ህዝብ የጀመረውን ሁለንተናዊ የልማት ተሳትፎ አጠናክሮ እንዲቀጥል አሳስበዋል።